钦定古今图书集成/方舆汇编/边裔典/第039卷 > 《图书编》 > 《边海守备》
## 钦定古今图书集成/方舆汇编/边裔典/第039卷 > 《图书编》 > 《边海守备》

国初，惩倭之诈，缘海备御，几于万里。其大为卫，置军
四千六百四十人；次为所，置军一千二百馀人；又次
为巡检司，置弓兵百人，少亦不下数十人。大小相维，
经纬相错，星罗棋布，狼顾犬防。故所在制有数百料
大船、八橹哨船、若风尖快船、高把梢船、十浆飞船凡
五等。至如昌、定海、昌国，贡道所经，切近彼岛，则船数
倍蓰他处，而以时出哨，各有准限。如三月为头哨，四
月为二哨，五月为三哨，号“大汛。”至六月收港避风。及
秋七、八、九月亦如之，为“小汛。”汛必回卫休息，责令各
取印到单海物为验。至各港次嶴所，则又设有水寨
营栅以止舍之，而统指挥、千百户，镇抚总以阃职，督
以宪臣，所以制御之者密矣。而岁久人玩，法去盗生。
二十年来，山颓澜倒，当事者见不可用，遂别募以充
远征，以御改造巨舰，一切从宜，而旧法因废不讲，则
亦惩咽之过矣。自顷客兵骄暴，鲜克宣劳，故中外建
言乡兵，似矣。然徇名弗思，终属文具。夫所谓“乡”者，对
客兵而言，岂谓荷锄秉耜、穑奴牧竖然哉？窃谓卫所
巡司军壮、弓兵之类，“宜因旧法润泽损益之，务足故
伍，或抽羡丁壮，或佥壮士，无论军舍，通融凑攒，优与
津给，而以其半哨守，其半团练，更迭肄之，俾皆可战。
或虑一时未习，不足应猝，则量留旧募与调之选，以
备缓急。久之，或可尽罢，一守石浦而循焉。”虽然，此特
治其标末云尔。若夫约己裕人，宜民酌捐，修明法纪，
变易“风俗，力挽衰颓黩冒之习，务敦忠实节爱之政”，
是谓“自治，是谓先为。”不可胜则，存乎其人焉矣。